Komplexná informácia o použití finančných prostriedkov poskytnutých zo štátneho rozpočtu v rokoch 2004 a 2005 na projekt výstavby automobilových závodov pri Žiline a regionálneho rozvoja dotknutých obcí a mesta Žilina

	V marci roku  2004 vláda SR uznesením č. 213/2004 schválila Zmluvy so zahraničnými investormi o výstavbe závodu na výrobu automobilov a závodu na výrobu automobilových súčiastok pri Žiline. Celková suma podpory týchto investícií formou výdavkov  štátneho rozpočtu  predstavovala 7,4 mld. Sk. 

	Časové prieťahy vo výkupe pozemkov pod investíciu, nedostatočne docenená prípravná fáza tejto investície, podcenenie úlohy ľudského faktora a nedostatočná znalosť územia, kde sa investície budujú zapríčinili, že priame náklady štátu sa zvýšili o 1 950,4 mil. Sk. Zároveň vláda uznesením č. 228 z 10 marca 2004 schválila dotáciu na regionálny rozvoj mesta Žilina do výšky 2,0 mld. Sk. Toto svoje rozhodnutie korigovala v októbri 2005, keď výšku prostriedkov štátneho rozpočtu na tento účel stanovila uznesením č. 850 v objeme        1 555,9 mil. Sk. Zároveň týmto uznesením schválila dotáciu na regionálny rozvoj obcí dotknutých výstavbou investície najmä ako čiastočnú kompenzáciu negatívnych vplyvov prác a činností na majetok týchto obcí (chodníky, miestne komunikácie a pod.).

Celkové výdavky štátneho rozpočtu, ktoré možno priamo alebo nepriamo spájať s rozhodnutím vlády schváleným uznesením č. 213/2004 dosiahnu 10,6 mld Sk. Táto suma je výsledkom súčtu súm schválených v rámci podpory investície z marca 2004, dodatočných výdavkov schválených v októbri 2005 v sume 3 076,0 mil. Sk a sumy 139,0 mil. Sk potrebných na odkúpenie pozemkov od Slovenského pozemkového fondu Žilinou Invest. 

1.	Poskytnutie finančných prostriedkov v roku 2004 a 2005

V roku 2004 sa v štátnom rozpočte vytvoril priestor na financovanie Projektu v objeme 1 600 mil. Sk a na regionálny rozvoj mesta Žilina sa z kapitoly VPS poukázalo 210,0 mil. Sk. 

Nadväzne na text investičných zmlúv podpísaných s investormi bolo potrebné nájsť vhodný model financovania výkupu pozemkov a hrubých terénnych úprav.  Na tieto účely uvoľnilo MF SR v roku 2004 sumu 827,0 mil. Sk, ktoré sa dostanú späť do bilancie štátu po poskytnutí štátnej pomoci investorom na odkúpenie spoločností Govinvest I a Govinvest II v roku 2006.

V roku 2005 sa z kapitoly MH SR poskytla štátna pomoc investorom v objeme           1 407,4 mil. Sk na obstaranie investičného majetku v súlade s plánom oprávnených nákladov, ktoré vynaloží investor, mestu Žilina na realizáciu inej podpory štátu 1 797,3 mil. Sk a SARIO bolo poukázaných 40,0 mil. Sk. Na regionálny rozvoj MH SR uvoľnilo mestu Žilina 261,7 mil. Sk, obci Gbeľany 20,0 mil. Sk, obci Nededza 1,5 mil. Sk a obci Teplička nad Váhom 2,4 mil. Sk. Na vybudovanie železničnej prípojky sa poskytli prostriedky mestu Žilina v sume 194,0 mil. Sk. Táto suma bude v súlade s investičnou zmluvou započítaná do štátnej pomoci investorovi.  

Na základe uznesenia vlády SR č. 850 z 26.10.2005 poukázalo MF SR mestu Žilina návratnú finančnú výpomoc v objeme 529,4 mil. Sk na tie časti financované  z regionálneho rozvoja, ktoré po uplynutí zmluvných záväzkov mesto odpredá a výnos z predaja sa vráti do štátneho rozpočtu, resp. do štátnych finančných aktív. 

V prílohe 1 sú finančné prostriedky identifikované podľa rokov poukázania a adresátov. 

2.	Použitie poukázaných finančných prostriedkov

V rokoch 2004 – 2005 sa z poskytnutých prostriedkov štátneho rozpočtu a štátnych finančných aktív použilo spolu 4 233,8 mil. Sk z toho bolo 1 055,0 mil. Sk nenávratných. Príloha 2 je súhrnným prehľadom použitých prostriedkov podľa subjektov a základných účelov.

2.1	Štátna pomoc 

Štátna pomoc poskytnutá spoločnostiam KIA Motors Slovakia, s.r.o. a Mobis Slovakia, s.r.o. bola plne čerpaná v poskytnutých sumách na nadobudnutie dlhodobého majetku (budovy, výrobné zariadenia) a časť prostriedkov z určených 194,0 mil. Sk bola použitá na úhradu zálohy na výstavbu železničnej prípojky v sume 59,5 mil. Sk. 

Štátna pomoc na nadobudnutie pozemkov v sume 827,0 mil. Sk  je rozpočtovaná v kapitole MH SR v roku 2006.

2.2	Iná podpora štátu

Za oba predchádzajúce roky sa na tento účel použilo 1 278,7 mil. Sk, z toho na prevádzkové potreby Žilina Invest s.r.o. 90,3 mil. Sk. 

Najvyššie čerpanie výdavkov sa uskutočnilo v položkách prípravy verejnej infraštruktúry v sume 852,6 mil. Sk a vo výkupe pozemkov pod infraštruktúru a zvyškových pozemkov v sume 291,2 mil. Sk. 

Štruktúru výdavkov na inú podporu štátu obsahuje príloha 3. Čerpanie výdavkov na prevádzkové potreby Žilina Invest s.r.o. je uvedené v prílohách  4a-4c.

SARIO vynaložilo v roku 2004 prostriedky v objeme 45,6 mil. Sk, ktoré sa použili najmä na všeobecné a špeciálne služby. Z poukázanej sumy na rok 2005 SARIO použilo 20,0 mil. Sk s rozhodujúcim určením na právne služby, ekonomické a auditorské služby – priebežný audit. 

2.3	Použitie návratnej finančnej výpomoci

Spoločnosť Govinvest I, s.r.o. zatiaľ čerpala návratnú finančnú výpomoc za roky 2004 a 2005 v sume 565,9 mil. Sk, pričom sa na obstaranie pozemkov použilo 183,4 mil. Sk a 382,5 mil. Sk na úpravu pozemkov a daň z nehnuteľností. 

Govinvest II, s.r.o. použilo za roky 2004 a 2005 prostriedky v sume 193,3 mil. Sk, z toho 72,0 mil. Sk na výkup pozemkov a zostávajúcu sumu na úpravy týchto pozemkov a daň z nehnuteľností. 

V prílohe 5 je podrobné použitie návratnej finančnej výpomoci poukázanej mestu Žilina v r. 2004 v sume 827,0 mil. Sk.

Z poskytnutých 827,0 mil. Sk ostáva nedočerpaných 67,8 mil. Sk. 

2.4	Použitie prostriedkov určených na regionálny rozvoj mesta Žilina

Na regionálny rozvoj mesta Žiliny sa za roky 2004 a 2005 použilo 471,0 mil. Sk, z toho v roku 2004 78,5 mil. Sk. Tieto prostriedky sa použili najmä na prenájom a vybavenie nebytových priestorov pre zamestnancov investorov, na stavebné úpravy ubytovne určenej pre prechodné ubytovanie zamestnancov investorov, na náklady súvisiace s dočasným ubytovaním zamestnancov investorov v hotelových a ubytovacích zariadeniach. 

Ďalšie výdavky boli použité napr. na nákup osobného motorového vozidla pre Mestskú políciu, ktoré bude slúžiť výhradne pre kontrolu ochrany objektov investície, na úhradu prevádzkových nákladov firmy, ktorá zabezpečuje činnosti súvisiace s realizáciou regionálneho rozvoja, na výkup pozemkov pod výstavbu doškolovacieho strediska v Gbeľanoch, stavebné a projektové práce a pod. 

Podrobná špecifikácia výdavkov použitých v rámci regionálneho rozvoja mesta je uvedená v prílohe 6.

2.5	Použitie prostriedkov určených na regionálny rozvoj obcí Gbeľany, Nededza a Teplička nad Váhom

Obec Gbeľany použila poskytnuté prostriedky na stavebné úpravy (rekonštrukcie) miestnych komunikácií obce. 

Obec Nededza použila dotáciu na obstaranie a spracovanie územnoplánovacej dokumentácie a na zabezpečenie podkladov potrebných k jej spracovaniu. Na identický účel boli použité aj prostriedky poukázané obci Teplička nad Váhom.